CELEX: 32012R0072
Language: hu
Date: 2012-01-27 00:00:00
Title: A Bizottság 72/2012/EU végrehajtási rendelete ( 2012. január 27. ) az 1234/2007/EK tanácsi rendeletnek a gyümölcs- és zöldség-, valamint a feldolgozottgyümölcs- és feldolgozottzöldség-ágazatra alkalmazandó részletes szabályainak a megállapításáról szóló 543/2011/EU végrehajtási rendelet módosításáról és az attól való eltérésről

28.1.2012   
            
            
               HU
            
            
               Az Európai Unió Hivatalos Lapja
            
            
               L 26/26
            
         A BIZOTTSÁG 72/2012/EU VÉGREHAJTÁSI RENDELETE
   (2012. január 27.)
   az 1234/2007/EK tanácsi rendeletnek a gyümölcs- és zöldség-, valamint a feldolgozottgyümölcs- és feldolgozottzöldség-ágazatra alkalmazandó részletes szabályainak a megállapításáról szóló 543/2011/EU végrehajtási rendelet módosításáról és az attól való eltérésről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 4. cikkével összefüggésben értelmezett 103h. cikke b) pontjára,
   mivel:
   
               (1)
            
            
               Az 1234/2007/EK rendelet rendelkezik a mezőgazdasági piacok közös szervezéséről, amely magában foglalja a gyümölcs- és zöldség-, valamint a feldolgozottgyümölcs- és feldolgozottzöldség-ágazatot. Az 1234/2007/EK rendelet 103e. cikkének (1) bekezdése értelmében a tagállamok olyan régióiban, ahol a gyümölcs- és zöldségágazatban a termelők szervezettségének foka különösen alacsony, a Bizottság kellően indokolt kérésre engedélyezheti a tagállamoknak, hogy a termelői szervezetek számára a 103b. cikk (1) bekezdésének a) pontjában említett pénzügyi hozzájárulás legfeljebb 80 %-át kitevő nemzeti pénzügyi támogatást fizessenek.
            
         
               (2)
            
            
               Az 543/2011/EU bizottsági végrehajtási rendelet (2) 91. cikkének (1) bekezdése értelmében az 1234/2007/EK rendelet 103e. cikke (1) bekezdésének alkalmazásában valamely tagállami régióban a termelők szervezettségi fokát úgy kell kiszámítani, hogy a régióban előállított és a termelői szervezetek, a termelői szervezetek társulásai és a termelői csoportok által forgalmazott gyümölcs- és zöldségfélék értékét el kell osztani a régióban előállított összes gyümölcs- és zöldségféle értékével. A nemzeti támogatás megfelelő felhasználásának biztosítása érdekében helyénvaló egyértelművé tenni a szervezettség fokának kiszámítására vonatkozó előírásokat.
            
         
               (3)
            
            
               Az 543/2011/EU végrehajtási rendelet 91. cikke (2) bekezdésének második albekezdése értelmében a régiót az érintett tagállam olyan részének kell tekinteni, amely a tagállam területén belül közigazgatási, földrajzi vagy gazdasági jellemzői alapján pontosan elhatárolható. A következetesség és az ellenőrizhetőség céljából indokolt egyértelművé tenni a régió meghatározását és minimális időtartamot megállapítani, amely során a régió meghatározásának módosítása nem engedélyezett, kivéve, ha azt objektív okok igazolják.
            
         
               (4)
            
            
               Az 543/2011/EU végrehajtási rendeletet ezért ennek megfelelően módosítani kell.
            
         
               (5)
            
            
               Az 543/2011/EU végrehajtási rendelet 92. cikke (1) bekezdésének első albekezdése értelmében a tagállamoknak az adott év január 31-ig kell benyújtaniuk a Bizottsághoz az adott naptári évben végrehajtandó működési programokhoz nyújtandó nemzeti pénzügyi támogatás engedélyezésére vonatkozó kérelmüket. Annak érdekében, hogy 2012-ben alkalmazható legyen az 543/2011/EU végrehajtási rendelet módosított 91. cikke, helyénvaló eltérést biztosítani a szóban forgó végrehajtási rendelet 92. cikke (1) bekezdésének első albekezdésében megállapított határidőre vonatkozóan. Ezen túlmenően elő kell írni az e rendelet hatálybalépése előtt beküldött kérelmek helyesbítését.
            
         
               (6)
            
            
               Annak biztosítása érdekében, hogy a 2012-ben végrehajtandó működési programokhoz nyújtandó nemzeti pénzügyi támogatás engedélyezésére vonatkozó kérelmek az új szabályoknak megfelelően kerülhessenek benyújtásra, e rendeletnek a közzétételét követő napon hatályba kell lépnie. Az 543/2011/EU végrehajtási rendelet 95. cikkének (1) bekezdése azonban azt is előírja, hogy a támogatás Unió általi visszatérítésére vonatkozó kérelemhez bizonyítékot kell csatolni, amely feltünteti az érintett régióban a termelők szervezettségi fokát. E rendelet ezért nem érinti az 543/2011/EU végrehajtási rendelet 95. cikke (1) bekezdésének megfelelően benyújtott, a Bizottság által e rendelet hatálybalépése előtt engedélyezett nemzeti pénzügyi támogatás Unió általi visszatérítésére vonatkozó kérelmeket.
            
         
               (7)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
            
         ELFOGADTA EZT A RENDELETET:
   1. cikk
   Az 543/2011/EU végrehajtási rendelet módosítása
   Az 543/2011/EU végrehajtási rendelet 91. cikke helyébe a következő szöveg lép:
   
      „91. cikk
      A termelők szervezettségi foka és a régió meghatározása
      1.   Az 1234/2007/EK rendelet 103e. cikke (1) bekezdésének alkalmazásában valamely tagállami régióban a termelők szervezettségi fokát úgy kell kiszámítani, hogy az érintett régióban előállított és a termelői szervezetek, a termelői szervezetek társulásai és a termelői csoportok által forgalmazott gyümölcs- és zöldségfélék értékét el kell osztani a régióban előállított összes gyümölcs- és zöldségféle értékével.
      Az érintett régióban előállított és az első albekezdésben említett termelői szervezetek, a termelői szervezetek társulásai és a termelői csoportok által forgalmazott gyümölcs- és zöldségfélék értéke csak azon termékeket tartalmazza, amelyek tekintetében a szóban forgó termelői szervezetek, a termelői szervezetek társulásai és a termelői csoportok elismeréssel rendelkeznek. A 42. és 50. cikk rendelkezései értelemszerűen alkalmazandók. Az említett érték kiszámításába kizárólag a termelői szervezetek, a termelői szervezetek társulásai, a termelői csoportok és tagjaik által az érintett régióban előállított, valamint a termelői szervezetek, a termelői szervezetek társulásai és a termelői csoportok által forgalmazott termék vonható be.
      Az érintett régióban előállított gyümölcs- és zöldségfélék összértékének kiszámításakor a 138/2004/EK európai parlamenti és tanácsi rendelet (3) I. mellékletében meghatározott módszerek értelemszerűen alkalmazandók.
      2.   Valamely tagállami régióban a termelők szervezettségi foka különösen alacsonynak tekintendő, ha az (1) bekezdésben meghatározottak szerint számított átlagos szervezettségi fok nem éri el a 20 %-ot arra a három legutóbbi évre vonatkozóan, amelyek vonatkozásában az adatok rendelkezésre állnak.
      3.   Nemzeti pénzügyi támogatásban kizárólag az ebben a cikkben említett régióban folytatott gyümölcs- és zöldségtermelés részesülhet.
      4.   E fejezet alkalmazásában, a szervezettség fokának az (1) bekezdéssel összhangban történő kiszámítása érdekében a tagállamok a régiókat objektív és megkülönböztetéstől mentes kritériumok, például azok agronómiai és gazdasági jellemzői, valamint regionális mezőgazdasági (gyümölcs- és zöldségfélékre vonatkozó) potenciálja, illetve intézményi vagy adminisztratív struktúrája alapján és amelyekre vonatkozóan rendelkezésükre állnak adatok, területük pontosan elhatárolható részeként határozzák meg.
      E fejezet alkalmazásában a tagállam által meghatározott régiók legalább öt évig nem változtathatók meg, kivéve, ha a módosítás az érintett régióban vagy régiókban a termelők szervezettségi fokának kiszámításához nem kapcsolódó nyomós és objektív indokokon alapul.
   
   2. cikk
   Az 543/2011/EU végrehajtási rendelet 92. cikkének (1) bekezdésétől eltérve:
   Az 543/2011/EU végrehajtási rendelet 92. cikke (1) bekezdésének első albekezdésétől eltérően a tagállamok 2012. február 29-ig kérelmet nyújtanak be a Bizottsághoz az 1234/2007/EK rendelet 103e. cikkének (1) bekezdése szerinti, a 2012-ben végrehajtandó működési programokhoz nyújtandó nemzeti pénzügyi támogatás engedélyezése céljából.
   A tagállamok e rendelet hatálybalépésének időpontját követően benyújtott, első engedélyezés iránti első kérelmükben azonosítják a régiókat, ideértve az e rendelettel módosított, az 543/2011/EU végrehajtási rendelet 91. cikke (4) bekezdésében foglaltak szerinti földrajzi elhatárolásukat is. A tagállamok indokolt esetben 2012. február 29-ig helyesbíthetik a Bizottságnak e rendelet hatálybalépésének időpontja előtt megküldött, 2012-re vonatkozó engedélyezés iránti kérelmüket.
   3. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő napon lép hatályba.
   E rendelet nem érinti az 543/2011/EU végrehajtási rendelet 95. cikke (1) bekezdésének megfelelően benyújtott, az e rendelet hatálybalépésének időpontja előtt a Bizottság által engedélyezett nemzeti pénzügyi támogatás Unió általi visszatérítésére vonatkozó kérelmeket.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2012. január 27-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 299., 2007.11.16., 1. o.
   
      (2)  HL L 157., 2011.6.15., 1. o.
   
      (3)  HL L 33., 2004.2.5., 1. o.”